जो चीज आपकी नहीं है, वो आपकी नहीं है
लगभग 55 साल पहले पिता से हुई एक बहस के बाद मैं गुस्से में घर से बाहर जाकर गली में खेलने लग गया था। पिता ने मुझे होली पर 15 पैसे की पिचकारी और कुछ रंग खरीदकर देने से इनकार कर दिया था।  N. Raghuraman's column - What is not yours is not yours
लगभग 55 साल पहले पिता से हुई एक बहस के बाद मैं गुस्से में घर से बाहर जाकर गली में खेलने लग गया था। पिता ने मुझे होली पर 15 पैसे की पिचकारी और कुछ रंग खरीदकर देने से इनकार कर दिया था। नागपुर के सीताबर्डी मेनरोड पर स्थित शर्मा स्टोर्स के बाहर खड़ा मैं बहुत बुरा महसूस कर रहा था। अचानक सड़क के बीच धातु के एक टुकड़े ने मेरा ध्यान खींचा।
मैं उसके पास गया और यह देखकर बहुत खुश हुआ कि वह एक रुपए का सिक्का था! इस भेंट के लिए ईश्वर को धन्यवाद देते हुए मैं मुड़ा, शर्मा स्टोर पर जाकर 25 पैसे की सबसे अच्छी वाली पिचकारी और 15 पैसे के रंग लेकर घर लौट आया। पिता ने पहला ही वाक्य यह कहा कि तुम्हें यह कहां से मिलीं? जब मैंने पूरी कहानी सुनाई तो उन्होंने अपना बटुआ उठाया और मुझे एक रुपए का सिक्का देते हुए कहा कि मैं इसे शर्मा जी को दे आऊं, क्योंकि जिस ग्राहक का यह सिक्का गिरा है, वह उसे खोजते हुए उनके पास आ सकता है। मुझे लगा यह बात बेतुकी है। पर मैं उन्हें मना नहीं कर सकता था, इसलिए मुझे जैसा बताया गया था वैसा किया। रात को दुकान बंद करने के बाद शर्मा जी मेरे घर आए और पिता को बताया कि वह सिक्का एक गरीब लड़की का था, वह उसे खोजती हुई आई और मैंने उसे वह लौटा दिया। 
गुरुवार सुबह मुझे अपने जीवन की इस छोटी-सी घटना की तब याद हो आई, जब मैंने यह खबर पढ़ी : 25 मई को छत्रपति शिवाजी टर्मिनस स्टेशन, मुम्बई के लेडीज कम्पार्टमेंट से बाहर निकलने के दो मिनट बाद ही एक महिला यात्री को याद आया कि उनका हैंडसेट उनके पास नहीं है। वे दौड़कर उस कम्पार्टमेंट में पहुंचीं, लेकिन फोन उनकी सीट पर नहीं था। उन्होंने शिकायत दर्ज कराई और उसमें बताया कि मोबाइल की कीमत 2.1 लाख रुपए के करीब थी। जब पुलिस ने सर्विलांस कैमरा देखा तो पाया कि उसमें एक व्यक्ति उसी कम्पार्टमेंट से उतर रहा था और स्टेशन परिसर से बाहर जा रहा था। सभी सीसीटीवी ग्रैब्स में उसका चेहरा धुंधला था।
पुलिस को उसके पैर दिखाई दिए और उन्होंने उसकी गैट (GAIT) पर ध्यान दिया। गैट में जूते या चप्पल पहनने की शैली, उनमें टूटफूट या छेद, या घिसे हुए तलुओं- जो किसी के जूतों और चलने के तरीकों के बारे में बहुत कुछ बता सकते हैं- आदि की स्टडी की जाती है। फुटेज का अध्ययन करने के बाद पुलिस को लगा कि वह हिस्ट्रीशीटर नहीं था।
चूंकि जिस ट्रेन के बारे में शिकायत दर्ज कराई गई थी, वह सुबह 11.35 पर पहुंची थी, इसलिए पुलिस उस समय के सभी कैमरों पर नजर रखने लगी। 26 मई को पुलिस ने ठीक उसी तरह के फुटवियर और चालढाल वाले एक व्यक्ति को देखा। पुलिस प्लेटफॉर्म पर गई और उसे दबोच लिया। 
वह 30 वर्षीय हेमराज बंसीवाल था, जो टी-शर्ट बेचने का काम करता है। जब वह लेडीज कम्पार्टमेंट से होकर दूसरे प्लेटफॉर्म पर जा रहा था, तब उसे सीट पर फोन दिखाई दिया और उसने उसे उठा लिया। उसे घर का किराया चुकाना था और कुछ किराने का सामान खरीदना था, इसलिए उसने फोन की वास्तविक कीमत जाने बिना ही उसे 3500 रुपए में 32 वर्षीय देवीलाल चौहान को बेच दिया। देवीलाल उसके ही मोहल्ले में रहता है और जूतों की मरम्मत का काम करता है। चूंकि दोनों को ही वह फोन चलाना नहीं आता था, इसलिए उसे इसके बाद किसी को बेचा नहीं जा सका और पुलिस ने उसे रिकवर कर लिया। 
फंडा यह है कि नियति का एक ही अनदेखा नियम है, अगर कोई चीज आपकी नहीं है तो वह सौ प्रतिशत आपकी कभी भी नहीं बनेगी। 